डॉक्टरों के पैनल ने किया मनदीप- मनमोहन का पोस्टमार्टम; सिर पर चोट बनी मौत का करण
Jपंजाबी सिंगर सिद्धू मूसेवाला मर्डर केस में शामिल 2 बदमाश जेल में हुई गैंगवार में मारे गए। पंजाब में तरनतारन जिले की गोइंदवाल जेल में रविवार को बदमाशों के बीच हिंसक झड़प हुई aggu Bhagwanpuriya Lawrence Bishnoi Gang | Goindwal Sahib Jail Tarntaran
पंजाबी सिंगर सिद्धू मूसेवाला मर्डर केस में शामिल बदमाश मनदीप तूफान और मनमोहन मोहना का बाद दोपहर पोस्टमॉर्टम हो गया। पोस्टमॉर्टम के लिए तीन डॉक्टरों की टीम बनाई गई और वीडियो ग्राफी के साथ मजिस्ट्रेट की हाजिरी में पोस्टमॉर्टम संपन्न हुआ है।
शुरुआती जांच में सामने आया है कि दोनों गैंगस्टरों की मौत का कारण सिर पर लगी चोट बनी है। दोनों के खोपड़ी पर मल्टी-फ्रैक्चर पाए गए हैं। वहीं दूसरी तरफ पोस्टमॉर्टम को करने के लिए तीन डॉक्टरों डॉ. जगजीत संह, डॉ. गुरप्रीत सिंह और डॉ. सतिंदर सिंह का पैनल बनाया गया था। 
गैंगवार में मारे गए दोनों आरोपी जग्गू भगवानपुरिया गैंग से संबंधित थे। वहीं इनका तीसरा साथी केशव की हालत गंभीर है। इस गैंगवार में लॉरेंस गैंग के मनदीप भाऊ और अरशद खान को भी चोटें लगी हैं। तीनों को गुरु नानक देव अस्पताल अमृतसर लाया गया था। 
केशव और अरशद को अमृतसर से चंडीगढ़ PGI रैफर कर दिया गया है, वहीं मनदीप भाऊ को दोबारा जेल भेज दिया गया है। वहीं पुलिस ने लॉरेंस गैंग के 7 सदस्यों राजिंदर जोकर, मलकीत मामा कीटा, अरशद खान, मनप्रीत भाऊ, सचिन भिवानी, कशिश और अंकित सेरसा के खिलाफ मामला दर्ज कर लिया है।
घायल केशव ने जानकारी दी कि उन पर वार करने के लिए रॉड और सरिया का इस्तेमाल किया गया। लॉरेंस गैंग के गुर्गों घायल मनप्रीत भाऊ और अरशद के साथ-साथ सचिन भिवानी, अंकित सिरसा, दीपक मुंडी ने साथियों के साथ मिलकर हमला किया। सभी के सिर पर गंभीर चोटें आयी हैं।
इस हत्याकांड की जिम्मेदारी लॉरेंस गैंग के गोल्डी बराड़ ने ली। अब जग्गू भगवानपुरिया गैंग की भी सोशल मीडिया पोस्ट आई है। जिसमें कहा गया है कि कत्ल का बदला कत्ल ही होगा। इस हालात को देखते हुए पंजाब की जेलों में हाई अलर्ट कर दिया गया है। सभी कुख्यात बदमाशों को बैरकों में बंद कर दिया गया है।
इस मामले में अब बंबीहा गैंग की भी एंट्री हो गई है। उन्होंने कहा कि गोल्डी बराड़ और लॉरेंस पंजाब में स्टैंड होने के लिए किसी वक्त जग्गू भगवानपुरिया की जूतियां चाटते थे। हालांकि यह पोस्ट वाकई गैंगस्टर्स की तरफ से हैं या माहौल खराब करने के लिए कोई शरारत की गई है, पुलिस इनकी जांच कर रही है। दैनिक भास्कर इन पोस्टों की असली होने की पुष्टि नहीं करता।
गोल्डी बराड़ ने हत्याकांड की जिम्मेदारी ली
मनदीप तूफान और मोहना के कत्ल के बाद कनाडा बैठे गैगस्टर गोल्डी बराड़ ने इस हत्याकांड की जिम्मेदारी ली। गोल्डी ने फेसबुक पोस्ट में लिखा.... गोइंदवाल जेल की बैरक में मोहना मानसा और मनदीप तूफान की हत्या की जिम्मेदारी लॉरेंस गैंग लेता है।
इन्हें हमारे भाई सचिन भिवानी, अंकित सेरसा, दीपक मुंडी, मनप्रीत भाऊ, कशिश, अरशद बीकानेर, मम्मा कीता ने मारा है। यह जग्गू भगवानपुरिया के आदमी थे। हमने इनके साथ कोई गलत बात नहीं की। अभी तक हम इकट्‌ठे रहे लेकिन इन्होंने 2 दिन पहले बैरक में हमारे भाई मनप्रीत भाऊ ढैपई की पिटाई की। जिसके बाद हमारे गैंग ने एक तरफ होकर इन्हें मार दिया।
जग्गू ने हमारे भाई मनप्रीत मन्नू और जगरूप रूपा का ट्रैप लगवाकर एनकाउंटर में मर्डर करवा दिया। यह हमारे एंटी पार्टी से मिले हुए हैं और अंदर की खबरें लीक कर रहे हैं। जो भी जग्गू का साथ देगा और लॉरेंस, काला जठेड़ी के आदमियों पर हाथ उठाएगा, उसका भी यही हाल होगा।
जो गलती करेगा, वह भुगतेगा। धोखा माफी के लायक नहीं है। जो भी आदमी जग्गू का चिट्‌टा बेचते हैं, वह भी अपनी तैयारी रखें, अब सबकी बारी आएगी। हम अभी तक चुप रहे लेकिन अब चिट्‌टा बेचने वाले सबको मारेंगे।
भड़के गैंगस्टर जग्गू भगवानपुरिया ने कहा...
जग्गू भगवानपुरिया की तरफ से भी इस मामले में सोशल मीडिया पोस्ट आई है। इस गैंग का कहना है कि इसका हरजाना जल्द ही भरना पड़ेगा। जिसने भी मनदीप का कत्ल किया है, वे अपना हो या बेगाना। वे किसी से नहीं डरते, कत्ल का बदला कत्ल से लिया जाएगा। सभी को इसी रास्ते पर भेजेंगे।
हमने मनप्रीत मन्नू और रूपा को नहीं मरवाया। हम यार मार नहीं करते। जिन लोगों ने मनदीप तूफान और मोहना को मारा है, उनसे बदला लिया जाएगा। चाहे कोई अपना हो या बेगाना। इस कत्ल से हमें बहुत घाटा हुआ है। जिसने भी यह गलती की, उसे जल्दी हर्जाना भरना पड़ेगा। हम किसी से डरते नहीं हैं।
बंबीहा गैंग ने कहा - गोल्डी बराड़ दोगला, इसके साथ भी बहुत बुरा होगा
बंबीहा गैंग ने फेसबुक पर लिखा - गोल्डी बराड़ जिन लोगों से काम ले रहा, उनके साथ ही बुरा कर रहा है, ये सबको पता है। गोल्डी बराड़ और उसका सारा ग्रुप और तेरा लॉरेंस जग्गू की जूतियां चाटते रहे हो, पंजाब में स्टैंड होने के लिए जग्गू का इस्तेमाल किया। अब जब सिद्धू मूसेवाला को मारकर 4 पैसे इकट्‌ठे करने की बारी आई तो जग्गू को पीछे छोड़ दिया। रही बात संदीप नंगल अंबिया की तो उसमें जग्गू ने कोई मदद नहीं की। संदीप तभी मारा गया क्योंकि वह जग्गू का 2 नंबर का सारा बिजनेस हैंडल करता था। गोल्डी बराड़ को उसके काम के लिए जग्गू ने जो भी आदमी दिए, वह सब मरवा दिए। गोल्डी अपना काम लेने के बाद लोगों को दोगला कहने लगा, सबसे बड़ा दोगला गोल्डी बराड़ है। जो भी तेरे खिलाफ होता है, हमारे ग्रुप से नाम जोड़ देता है। समय आने दे, तेरे साथ भी बहुत बुरा होगा।
मूसेवाला मर्डर में स्टैंडबाय शूटर था मनदीप तूफान
सिद्धू मूसेवाला हत्याकांड के दिन मनदीप तूफान भी घटनास्थल के आसपास ही मौजूद था। गोल्डी बराड़ ने जग्गू भगवानपुरिया के खास मंदीप तूफान के अलावा मनी रईया को स्टैंडबाय पर रखा था। इन्हें जगरूप उर्फ रूपा और मनप्रीत मन्नू को कवर देने के लिए कहा गया था। जग्गू भगवानपुरिया से पूछताछ के बाद मनदीप तूफान का नाम सामने आया था।
ये खबरें भी पढ़ें...
जानिए क्यों टूटी जिगरी दोस्तों की दोस्ती:लॉरेंस अब जग्गू गैंग का खात्मा करने पर उतारू; दोस्तों की मुखबरी के लगाए आरोप
पंजाब को 2022 में सबसे अधिक दहलाने वाली घटना सिद्धू मूसेवाला हत्याकांड था। जिसमें दो करीबी दोस्तों लॉरेंस और जग्गू भगवानपुरिया ने हाथ मिलाया और सिद्धू मूसेवाला की हत्या की, लेकिन अब यह दोनों गैंगस्टर एक दूसरे के दुश्मन बन गए हैं (पूरी खबर पढ़ें)
मूसेवाला मर्डर में पुलिस का दूसरा फेलियर: पहले गिरफ्त से भागा था गैंगस्टर टीनू, अब जेल में हुआ दो आरोपियों का कत्ल
पंजाबी सिंगर सिद्धू मूसेवाला कत्लकांड के बाद बेशक पुलिस ने 36 के करीब आरोपी नामजद कर गिरफ्तार कर लिए हैं, लेकिन पंजाब पुलिस का इस कत्लकांड में दूसरा बड़ा फेलियर सामने आया। पहले मामले में मानसा CIA इंस्पेक्टर प्रीतपाल की लापरवाही सामने आई, जिसमें मिलीभगत करके खूंखार गैंगस्टर दीपक टीनू भगा दिया गया (पूरी खबर पढ़ें)
मूसेवाला मर्डर के दो आरोपियों की जेल में हत्या:जग्गू और लॉरेंस के गुर्गों में गैंगवार, धारदार हथियार चले; लॉरेंस गैंग ने जिम्मेदारी ली
पंजाबी सिंगर सिद्धू मूसेवाला मर्डर केस में शामिल 2 बदमाश जेल में हुई गैंगवार में मारे गए। पंजाब में तरनतारन जिले की गोइंदवाल जेल में रविवार को बदमाशों के बीच हिंसक झड़प हुई। इसमें बदमाश मनदीप सिंह तूफान और मनमोहन सिंह मोहना की मौत हो गई। एक अन्य बदमाश केशव की हालत गंभीर है (पूरी खबर पढ़ें)